
Unifarm, băgată în faliment chiar de instituţiile statului 


Considerată companie strategică a Ministerului Sănătăţii, Unifarm a fost dusă în 
faliment prin fraude și achiziţii penale. Chiar și în prezent, bugetul companiei a 
fost programat pe pierdere, deși aceasta ar fi trebuit, la achiziţiile naţionale pe 
care le face, să fie pe profit. Cele mai mari tunuri s-au dat în perioada stării de 
urgență, însă DNA nu a reușit să finalizeze cercetările din dosare nici după 4 ani, 
dat fiind că mânăriile s-au făcut chiar la vârful instituţiei. 


Deși actualul ministru al Sănătăţii, Alexandru Rafila, tot mimează că ar vrea să salveze 
compania Unifarm, în realitate, datoriile uriașe acumulate din fraudele și achiziţiile penale 
din timpul stării de urgență, semnalate de Curtea de Conturi, fac imposibilă redresarea. 


"Unifarm este o companie farmaceutică națională, de interes strategic, care lucrează în 
cooperare cu Guvernul României, prin Ministerul Sănătăţii, și care s-a angajat să furnizeze 
servicii de înaltă calitate și produse inovatoare în domeniul sănătăţii, pentru a asigura 
continuitatea tratamentului și a medicamentelor pacienţilor din România, la cele mai 
înalte standarde de calitate și la cele mai accesibile costuri. Prin propriile capacități de 
distribuție și logistică, Unifarm asigură o aprovizionare eficientă și sigură de medicamente 
și produse farmaceutice în toată ţara”, se precizează pe site-ul instituției. 


Cooperarea cu Guvernul României, prin Ministerul Sănătăţii, a fost la fel de valabilă și în 
timpul pandemiei, când împrumutul de 1,15 miliarde de lei luat de Unifarm a fost tocat pe 
contracte păguboase, care au băgat în faliment compania statului. Pentru acestea nimeni 
nu a fost cercetat, deși prejudiciile aduse bugetului sunt uriașe. Ca diversiune, fostul 
director al Unifarm a fost judecat și condamnat la un an de închisoare cu amânare, pentru 
că ar fi cerut o mită de 760.000 de euro de la o firmă. 


Dezmăţ pe bani publici 


"Operațiunile efectuate din fonduri împrumutate de către Unifarm pe perioada stării de 
urgenţă reprezintă în fapt operațiuni de creditare nejustificată a unor furnizori interni 
intermediari, care nu deţineau calitatea de producători și/sau furnizori externi, din fonduri 
împrumutate de companie pentru a fi utilizate la achiziția de produse specifice combaterii 
pandemiei cu coronavirus. Menţionăm faptul că majoritatea furnizorilor care au beneficiat 
de avansuri substanțiale nu au livrat produsele în termenele contractate. Toate aceste 
sume care au fost achitate de către companie în avans au fost finanţate din împrumuturile 
contractate care sunt purtătoare de dobânzi”, se arată în raportul Curţii de Conturi. 


În fapt, resursele financiare împrumutate de către Unifarm din credite garantate de stat 
au fost blocate la furnizori prin plata acestor avansuri substanţiale, fără a se asigura 
imediat achiziția și distribuirea materialelor/echipamentelor specifice combaterii Covid. 
Potrivit raportului Curţii de Conturi, resursele financiare ale Unifarm au fost gestionate 
defectuos, atât prin efectuarea unor achiziţii de echipamente și materiale sanitare de la 
firme intermediare, la prețuri supraestimate, cât și prin efectuarea de plăți în avans. 


Pierderi peste pierderi 


Pentru acest an, Ministerul Sănătăţii a prognozat, în bugetul de venituri și cheltuieli al 
Unifarm, o pierdere în valoare de 176.344 mii lei. Pierderea prognozată este generată de 
activitatea din perioada pandemiei Covid 19, respectiv de dobânzile penalizatoare 
aferente creditului în valoare de 1.150.000 mii lei, a provizioanelor și cheltuielilor de 
depozitare pentru materialele și echipamentele sanitare achiziționate în perioada stării de 
urgenţă, susține Ministerul Sănătăţii. Pentru dobânzile penalizatoare aferente creditului în 
valoare de 1.150.000 mii lei, pentru anul 2024, au fost prognozate sume pentru 
trimestrul 1 si II în valoare de 41.860 mii lei, având în vedere aprobarea planului 
actualizat de restructurare și finalizarea restructurării. Mai mult, în cheltuielile în valoare 
de 441 mii lei din acest an vor intra și taxe de timbru aferente acţiunilor în instanţă ce se 
vor deschide pentru recuperarea avansurilor plătite în perioada stării de urgenţă pentru 
care marfa nu a fost livrată și pentru recuperarea penalităților contractuale facturate. 
Obligațiile bugetare restante ale Unifarm au ajuns la 1.333.007.485 lei, din care 
1.150.000.000 lei debit principal și 183.007.485 lei dobânda penalizatoare, mai 
precizează Ministerul Sănătății. 


